
                   AVIZ

 asupra propunerii legislative privind vânzarea de către Societatea Feroviară de Turism          ’’ S.F.R.- C.F.R.’’  actualilor chiriaşi a locuinţelor de serviciu 

                  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind vânzarea de către Societatea Feroviară de Turism ’’ S.F.R.- C.F.R.’’  actualilor chiriaşi a locuinţelor de serviciu, transmisă cu adresa nr. Pl-x  296 din 23 aprilie 2007, înregistrată sub nr. 31/486 din 24 aprilie 2007.
Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 17 aprilie 2007.



În temeiul dispoziţiilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus în şedinţa din 7 mai 2007.
            Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, trimis cu adresa  nr. 36 din 5 ianuarie 2007, prin care nu susţine adoptarea propunerii legislative şi avizul favorabil al Consiliului Legislativ  nr. 1596 din 27 noiembrie 2006. 
Cu prilejul dezbaterilor, s-a  constatat  că, în prezent, cadrul general privind vânzarea de locuinţe şi spaţii cu altă destinaţie, construite din fondurile statului şi din fondurile unităţilor economice sau bugetare de stat, este reglementat de Legea nr.85/1992, republicată, cu modificările ulterioare, ca atare nu se justifică promovarea unui act normativ pentru un singur agent economic.
De asemenea, propunerea legislativă nu clarifică regimul juridic actual al locuinţelor care sunt avute în vedere de iniţiatori. În măsura în care locuinţele  vizate sunt cantoane CFR, aşa cum rezultă din Expunerea de motive, acestea ar intra în categoria locuinţelor de intervenţie, astfel cum sunt definite la art. 2 lit.e) din Legea nr.114/1996  şi care, potrivit art.54 alin.(3) din acelaşi act normativ, nu pot fi vândute chiriaşilor.

                 În urma dezbaterilor, membrii Comisiei au hotărât, cu unanimitate de voturi,  avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor ordinare.

                            PREŞEDINTE,
               SECRETAR,

                 Sergiu ANDON
           George BĂEŞU
        Consilier

